CELEX: 32021R1018
Language: ro
Date: 2021-06-22 00:00:00
Title: Regulamentul de punere în aplicare (UE) 2021/1018 al Comisiei din 22 iunie 2021 de modificare a standardelor tehnice de punere în aplicare prevăzute în Regulamentul de punere în aplicare (UE) 2021/637 în ceea ce privește publicarea indicatorilor de importanță sistemică globală și de abrogare a Regulamentului de punere în aplicare (UE) nr. 1030/2014 (Text cu relevanță pentru SEE)

24.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 224/6
               
            
         REGULAMENTUL DE PUNERE ÎN APLICARE (UE) 2021/1018 AL COMISIEI
         din 22 iunie 2021
         de modificare a standardelor tehnice de punere în aplicare prevăzute în Regulamentul de punere în aplicare (UE) 2021/637 în ceea ce privește publicarea indicatorilor de importanță sistemică globală și de abrogare a Regulamentului de punere în aplicare (UE) nr. 1030/2014
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și firmele de investiții și de modificare a Regulamentului (UE) nr. 648/2012 (1), în special articolul 434a,
         întrucât:
         
                     (1)
                  
                  
                     Articolul 441 din Regulamentul (UE) nr. 575/2013 le impune instituțiilor de importanță sistemică globală (G-SII) să publice anual valorile indicatorilor utilizați pentru a-și determina scorul conform metodologiei de identificare menționate la articolul 131 din Directiva 2013/36/UE a Parlamentului European și a Consiliului (2). Regulamentul de punere în aplicare (UE) nr. 1030/2014 al Comisiei (3), care a fost adoptat în temeiul articolului 441 alineatul (2) din Regulamentul (UE) nr. 575/2013, stabilește modelele și datele uniforme pentru publicarea valorilor utilizate în vederea identificării G-SII. Articolul 441 alineatul (2) din Regulamentul (UE) nr. 575/2013 a fost abrogat prin Regulamentul (UE) 2019/876 al Parlamentului European și al Consiliului (4).
                  
               
                     (2)
                  
                  
                     Articolul 131 din Directiva 2013/36/UE stabilește criteriile de identificare a G-SII. Regulamentul delegat (UE) nr. 1222/2014 al Comisiei (5) precizează metodologia pentru identificarea respectivă și definește subcategoriile de G-SII. Regulamentul delegat (UE) nr. 1222/2014 a fost modificat prin Regulamentul delegat (UE) 2021/539 al Comisiei (6) pentru a ține seama de standardele internaționale revizuite privind identificarea G-SII, astfel cum au fost adoptate de Comitetul de la Basel pentru supraveghere bancară (BCBS) în iulie 2018 (7). Aceste standarde internaționale revizuite, în special cerința de a utiliza un format uniform pentru informațiile privind valorile indicatorilor utilizați pentru determinarea scorului G-SII menționat la articolul 441 din Regulamentul (UE) nr. 575/2013, ar trebui să se reflecte în Regulamentul de punere în aplicare (UE) 2021/637 al Comisiei (8).
                  
               
                     (3)
                  
                  
                     Prin urmare, ar trebui ca Regulamentul de punere în aplicare (UE) 2021/637 să fie modificat în consecință.
                  
               
                     (4)
                  
                  
                     Regulamentul (UE) 2019/876 a introdus, de asemenea, în Regulamentul (UE) nr. 575/2013 articolul 434a, care împuternicește Comisia să adopte standarde tehnice de punere în aplicare pentru a preciza formatele uniforme pentru publicarea informațiilor necesare pentru evaluarea profilurilor de risc ale instituțiilor și a gradului lor de conformitate cu cerințele cuprinse între partea întâi și partea a șaptea din Regulamentul (UE) nr. 575/2013. Regulamentul de punere în aplicare (UE) 2021/637 al Comisiei a fost adoptat pe baza articolului 434a menționat și introduce noi cerințe în locul celor prevăzute în Regulamentul de punere în aplicare (UE) nr. 1030/2014. Prin urmare, este oportun ca Regulamentul de punere în aplicare (UE) nr. 1030/2014 să fie abrogat.
                  
               
                     (5)
                  
                  
                     Pentru a se asigura un transfer fără sincope de la Regulamentul de punere în aplicare (UE) nr. 1030/2014 la Regulamentul de punere în aplicare (UE) 2021/637, ar trebui ca data aplicării prezentului regulament să fie aceeași cu data aplicării Regulamentului de punere în aplicare (UE) 2021/637, și anume 28 iunie 2021. Din același motiv, data intrării în vigoare a prezentului regulament ar trebui să coincidă cu data publicării sale în Jurnalul Oficial al Uniunii Europene și să preceadă data aplicării, și anume 28 iunie 2021.
                  
               
                     (6)
                  
                  
                     În luna decembrie 2019, BCBS a publicat cadrul Basel consolidat, inclusiv cerințele actualizate de publicare a informațiilor prevăzute în pilonul 3 (9), care au fost introduse în mare parte în Regulamentul (UE) nr. 575/2013 prin Regulamentul (UE) 2019/876. Pentru a pune în aplicare aceste modificări, prin Regulamentul de punere în aplicare (UE) 2021/637 a fost instituit un cadru coerent și complet de publicare a informațiilor prevăzute în pilonul 3. Prin urmare, atunci când G-SII publică informații privind valorile indicatorilor utilizați pentru determinarea scorului lor, ele ar trebui să utilizeze un raport privind pilonul 3 în conformitate cu prezentul regulament.
                  
               
                     (7)
                  
                  
                     Prezentul regulament se bazează pe proiectul de standarde tehnice de punere în aplicare transmis Comisiei de Autoritatea Bancară Europeană.
                  
               
                     (8)
                  
                  
                     Autoritatea Bancară Europeană a organizat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (10),
                  
               ADOPTĂ PREZENTUL REGULAMENT:
         
            Articolul 1
            Modificare a Regulamentului de punere în aplicare (UE) 2021/637
            În Regulamentul de punere în aplicare (UE) 2021/637, se introduce articolul 6a, cu următorul text:
            
               
                  „Articolul 6a
                  Publicarea de informații privind indicatorii de importanță sistemică globală
                  
                     (1)   G-SII publică informațiile privind valorile indicatorilor utilizați pentru determinarea scorului lor, menționați la articolul 441 din Regulamentul (UE) nr. 575/2013, utilizând formatul uniform de publicare menționat la articolul 434a din Regulamentul (UE) nr. 575/2013, care trebuie utilizat pentru colectarea valorilor indicatorilor de către autoritățile relevante, astfel cum se prevede la articolul 3 alineatul (2) din Regulamentul delegat (UE) nr. 1222/2014 al Comisiei, cu excepția oricăror date auxiliare și elemente memorandum colectate în conformitate cu articolul respectiv.
                  
                  
                     (2)   G-SII publică informațiile menționate la alineatul (1) în raportul lor privind pilonul 3 de la sfârșitul exercițiului. G-SII republică informațiile menționate la alineatul (1) în primul lor raport privind pilonul 3 după transmiterea finală a valorilor indicatorilor către autoritățile relevante, în cazul în care cifrele transmise diferă de cifrele publicate în raportul privind pilonul 3 de la sfârșitul anului.”
                  
               
            
         
         
            Articolul 2
            Abrogarea Regulamentului de punere în aplicare (UE) nr. 1030/2014
            Regulamentul de punere în aplicare (UE) nr. 1030/2014 se abrogă.
         
         
            Articolul 3
            Intrarea în vigoare
            Prezentul regulament intră în vigoare la data publicării în Jurnalul Oficial al Uniunii Europene.
            Acesta se aplică de la 28 iunie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 iunie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 27.6.2013, p. 1.
         
            (2)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).
         
            (3)  Regulamentul de punere în aplicare (UE) nr. 1030/2014 al Comisiei din 29 septembrie 2014 de stabilire a standardelor tehnice de punere în aplicare cu privire la modelele și datele uniforme pentru publicarea valorilor utilizate în vederea identificării instituțiilor globale de importanță sistemică în conformitate cu Regulamentul (UE) nr. 575/2013 al Parlamentului European și al Consiliului (JO L 284, 30.9.2014, p. 14).
         
            (4)  Regulamentul (UE) 2019/876 al Parlamentului European și al Consiliului din 20 mai 2019 de modificare a Regulamentului (UE) nr. 575/2013 în ceea ce privește indicatorul efectului de levier, indicatorul de finanțare stabilă netă, cerințele privind fondurile proprii și pasivele eligibile, riscul de credit al contrapărții, riscul de piață, expunerile față de contrapărți centrale, expunerile față de organisme de plasament colectiv, expunerile mari și cerințele referitoare la raportare și la publicarea informațiilor, și a Regulamentului (UE) nr. 648/2012 (JO L 150, 7.6.2019, p. 1).
         
            (5)  Regulamentul delegat (UE) nr. 1222/2014 al Comisiei din 8 octombrie 2014 de completare a Directivei 2013/36/UE a Parlamentului European și a Consiliului în ceea ce privește standardele tehnice de reglementare pentru precizarea metodologiei pentru identificarea instituțiilor globale de importanță sistemică și pentru definirea de subcategorii ale instituțiilor globale de importanță sistemică (JO L 330, 15.11.2014, p. 27).
         
            (6)  Regulamentul delegat (UE) 2021/539 al Comisiei din 11 februarie 2021 de modificare a Regulamentului delegat (UE) nr. 1222/2014 al Comisiei de completare a Directivei 2013/36/UE a Parlamentului European și a Consiliului în ceea ce privește standardele tehnice de reglementare pentru precizarea metodologiei pentru identificarea instituțiilor globale de importanță sistemică și pentru definirea de subcategorii ale instituțiilor globale de importanță sistemică (JO L 108, 29.3.2021, p. 10).
         
            (7)  Cadrul Basel – SCO40: bănci de importanță sistemică globală.
         
            (8)  Regulamentul de punere în aplicare (UE) 2021/637 al Comisiei din 15 martie 2021 de stabilire a unor standarde tehnice de punere în aplicare cu privire la publicarea de către instituții a informațiilor menționate în partea a opta titlurile II și III din Regulamentul (UE) nr. 575/2013 al Parlamentului European și al Consiliului și de abrogare a Regulamentului de punere în aplicare (UE) nr. 1423/2013 al Comisiei, a Regulamentului delegat (UE) 2015/1555 al Comisiei, a Regulamentului de punere în aplicare (UE) 2016/200 al Comisiei și a Regulamentului delegat (UE) 2017/2295 al Comisiei (JO L 136, 21.4.2021, p. 1).
         
            (9)  Comitetul de la Basel pentru supraveghere bancară al Băncii Reglementelor Internaționale, DIS Disclosure requirements (DIS – Cerințele privind publicarea de informații), decembrie 2019.
         
            (10)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea bancară europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).